TM eelsed trennid on läbi. Kui viimasel hetkel mingit jama ei sünni, lähen oma elu teise suusavõistluse starti.  Kuidas siis on?    Eesmärk:  Maraton nii läbida, et midagi ära ei külmu.  Eelmise - 2010 Tartu Maratoni - jätsin kõhutõve pärast 35 km peal pooleli.    Suusa-kilometraaži: täpselt 400 km  November: 27 km  Detsember: 174 km  Jaanuar: 92 km  Veebruar: 107 km (enne maratoni)  Seda on vähem kui nii heal talvels võiks. Jaanuar jäi nõrgaks - laste haigused ja ise olin ka üsna piiri peal.  Teine vaade asjale: suuska on piisavalt, aga vahele oleks pidanud ka jooksma või ujuma.  Üldfüüsiline pole aga sest hoolimata hea. Kaalu on palju, pulss püsib kõrgel.    Suusatehnika:  On selle talvega märgatavalt paranenud. Enne jäin klassikat sõites kogu aeg selle taha, et jõudu oli, aga kiirusesse ümber seda panna ei saanud -  hakkasin laperdama nagu haige tiivaga lind. Nüüd tundun endale nii paaris- kui vahelduvtõukes palju efektiivsem.  Tehnika parandamine on olnud teadlik töö, mitte lihtsalt kilomeetrite kõrvalefekt. Lugesin läbi kõik Zilmeri materjalid, mida sain. Vaatasin Tääri päevikud (seal on palju vahtu, a on kasulikku ka). Vaatasin teisi sõitjaid. Tulemus, tundub, on olemas.  Norm suusa ja rajaga tuleb klassika kiirus 4 min/km kandis. Aasta tagasi tähendas see kõva rabelemist, nüüd lihtsalt rahulikku pingutust.  See kõik ei tähenda, et ma plaaniksingi TM "kiiresti" läbi sõita. A ma loodan, et parem tehnika säästab rohkem jõudu ja ma ei kustu poole raja peal ära.    Probleemid:  Kuu aega tagasi kukkusin ja väänasin mõlemad randmed välja. On siiamaani valusad. Näiteks ronida ei saa ma veel niipea. Kätele toetuda ei saa, lapsi ühe käega tõsta ei saa...  Õnneks tundub, et suusatamisele see suuremat ei mõju.    Proovisõidud:  Lühike rada: kiirus 4 min/km  Pikk  rada: kiirus 5 min/km (Harkus) ja 6 min/km (Kõrvemaal).  Riietus - sõitsime ligi 2 tundi -16C juures, kõik tundus OK.    Võrdlus teistega:  Alutaguse maratoni ajal sõitsin mina Kõrvemaal. Eeldatavasti olid rada, ilm, libisemine üsna sarnased. Mu Kõrvemaa kiirusega oleks ma Alutagusel jäänud viimase paari protsendi sisse.  Kõik, keda Nõmmel või mujal kohtan, sõidavad must kui postist mööda.    TM stardikoht: 5582 / 6000  Ehk siis, kõige-kõige-kõige lõpus. Ma  võiks rajale minna ka pool tundi pärast stardipauku, mu tulemus sellest ei muutuks. Muidu oleks kama, aga sõita jäljes, kus on 6k suusatajat juba peal olnud...